ஏழைகளும், அடிமைகளும், ஆதரவற்றவர்களுமே இந்தக் கொடூரமான சித்திரவதைகளுக்கு அளாகினர் என்றும், பணக்காரர்களும் பிரபுக்களும் புது மதம் தழுவியதால் அவற்றுக்கு இலக்கானதில்லை என்றும் சிலர் குறிப்பிடுகின்றனர். அபூபக்ரு (ரலி) போன்ற செல்வந்தர்கள் விஷயத்தில் இது மெய்யாயிருக்கலாம். ஆனால், முஹம்மதின் (ஸல்) மருமகராக விளங்கிய உதுமான் (ரலி) ஓர் உயர் குலத்தினராயிருந்தும், சமுதாய அந்தஸ்தில் ஓர் உயர்ந்த நிலையை எட்டியிருந்தும், அவர்கள் இஸ்லாத்தை ஏற்றுக் கொண்டார்கள் என்பதற்காக அவர்களுடைய சிற்றப்பர் தாம்புக் கயிறு கொண்டு அவர்களைக் கட்டிச் செம்மையாக அடித்துப் போட்டதும் உண்டு.